मेरे परिहास के उत्तर में देवेश मौन रह गए थे। देवेश के रिटायरमेंट का पहला दिन, हम दोनों को बेहद डिप्रेस्ड किए हुए था। पिछले तीस वर्षों से हम दोनों, साथ आफिस जाते रहे हैं। आज से मुझे अकेले आफिस जाना होगा, देवेश साथ नहीं होंगे। हम दोनों ही पूरी रात डिस्टर्बड रहे थे। स्त्री तो घर के पचास काम कर, समय बिता सकती है, पर देवेश जैसे पुरूष, जो तिनका भी नहीं तोड़ सकते, वह क्या करेंगे। अगर घर में साथ देने को पत्नी हो, तो बात दूसरी होती है। प्रायः गृहणियों को पति की व्यस्तता की शिकायत बनी ही रहती है। रिटारयरमेंट के बाद पूरे समय पति की उपलब्धता की कल्पना ही सुखद होती है।